Omnibus presentes litteras inspecturis, officialis Autissiod., salutem in Domino. Noveritis quod in nostra presencia constitutus Huetus, dictus Pioche, miles, et domina Yolandis, uxor ejus, coram mandato nostro jurato a nobis ad ipsam propter hec specialiter destinato, cui quantum ad hoc vices nostras totaliter duximus committendas, recognoverunt quod tota justicia de Torbeneto magna et parva, tam in homicidio, raptu, furto, quam alio quocumque modo, est et movet de capite et hereditate dicti Hueti in franco allodio. Recognoverunt, etiam, quod dicta justicia movet et est a cruce que est in magno chemino super collem de Tuichebuef, juxta ruellam per quam itur a magno chemino versus Torbenetum, recte chemino, usque ad campum in quo sunt furche de Escolivis, et a fine fossati dicti campi desuper recta linea, prout fossata tenetur fratrum Quinciaci se comportat, usque ad campum qui fuit defuncti Petri de Borbonio, et ab illo campo usque ad viam per quam itur a Torbeneto versus Escolivas, prout vinee fratrum Sancti-Mariani se comportant, que sunt in justicia de Torbeneto, et ab illa via per vineam Bartholomei Menerii usque ad vineam Treynefal, que vinea Treynefal est in justicia Torbeneti; et a dicta vinea Treynefal prout vinea Guillelmi de Passu de Pointa se comportat; que vinea tota est in justicia Torbeneti; et a dicta vinea de Pointa, prout vinee Johannis Saillardi se comportant usque ad vineam Benedicti de Mez, que vinee dicti Johannis tote sunt in justicia Torbeneti; et a dicta vinea Benedicti prout se extendit usque ad viam per quam itur ad Moysi (sic), et a capite Goleti de Moysi usque ad nemus de Bruleiz, quod totum nemus est in justicia Torbeneti, et a dicto nemore usque ad viamque dicitur Fontenis de super Torbenetum, per quam itur a Russiaco apud Autissiodorum; et ab illa via de Fontenis usque ad viam heredum Menier, que vinea tota est in dicta justicia; et a dicta vinea heredum Menier usque ad crucem ante dictam. Recognoverunt etiam quod domina de Foresta et ejus heredes habent medietatem dominii et justicie dicte ville et duas familias, scilicet familiam Raoleti et Amilandi, et sexaginta decem solidos censuales, portantes laudes et ventas, medietatem garde, medietatem octo bichetorum avene, quatuor corvatas in vindemiis, sex arpenta vinearum, quinque arpenta nemorum et quandam domum. Recognoverunt etiam quod in alia medietate dominii et justicie dicte ville et in medietate dictorum censuum, laudes et ventas portancium, et in medietate garde et octo bichetorum avene et quatuor corvatarum in vendemiis ipsi habent duas partes et heredes Colini de Roncenoy terciam partem et tria arpenta vinearum. Recognoverunt eciam quod domicella Mabilla habet in dicta justicia arpentum et dimidium vinearum. Et hec omnia et singula que sunt predictorum domine Foreste, ejus liberorum, dicte Mabille et heredum dicti Colini sunt et movent de proprio feodo dicti Hueti, et quod ipse est caput dominus omnium rerum predictarum, absque reclamatione alterius domini, ut dicti Huetus et ejus uxor sunt confessi. Recognoverunt eciam, quod in villa de Torbeneto nullus potest habere pressorium seu pressoria, preterquam ipsi et dominus Galcherus Bridene et domina Mabilla, uxor sua, vel heredes eorum, ex parte dicte Mabille. Postea, vero, dicti Huetus et Yolandis recognoverunt publice se quicquid habebant apud Torbenetum et in tota justicia Torbeneti, prout dicta est et expressa, scilicet duas partes medietatis tocius dominii et justicie tam magne quam parve, totum feodum, duas partes sexaginta-quinque solidorum censualium, laudes et ventas portancium, et totidem garde, domum, suam cum omnibus appendiciis et pertinenciis et pressorio dicte domus, et Stephanum le Loat et uxorem ejus et liberos eorumdem, et Symonem de Portu et ejus uxorem, et eorum heredes nisi alibi in terra predictorum militis et ejus uxoris idem Symon et ejus uxor causa marandi se transferrent; et Odonem de Lanosicco et ejus uxorem, et eorum heredes; quatuor corvatas, quatuor bicheta avene annui redditus, et remanenciam omnium illorum, qui in dicta villa causa morandi venirent sine alio dominio antequam ibi pernoctarent, advocando sine peticione alterius domini, et omnes alias res quas ibi habebant, possidebant et habere poterant et debebant, que non sunt superius nominate, tam racione manus-mortue quam alia ratione quacumque, nichil sibi penitus retinendo; et eciam omnem censum quem habebant extra dictam justiciam Torbeneti ad Torbenetum pertinentem, fratribus milicie Templi vendidisse pro quingentis et quinquaginta libris turon. suis, quitis et sibi jam solutis a dictis emptoribus, in pecunia numerata. Et de quibus ipsi renunciantes exceptioni non numerate et non tradite sibi pecunie, dictos fratres quitaverunt in perpetuum, se de dictis rebus devestientes, scilicet dictus miles in manu nostra, et dicta domina in manu predicti mandati nostri, et fratrem Guillelmum, preceptorem de Salice, loco et nomine dictorum fratrum, titulo vendicionis investientes, etc. Datum, anno Domini Mº CCº Lº sexto, mense novembri. Ego Huetus, dictus Pioche, miles, dominus de Pousangiis, et ego Yolandis, uxor predicti Hueti, notum facimus universis presentibus et futuris quod tota justitia de Torbeneto, magna et parva, etc. Postea, vero, ego Huetus et ego Yolandis predicti, recognoscimus, publice, nos quicquid habebamus apud Torbenetum, etc., (ut supra, seulement à la première personne du pluriel.) Ego Huetus presentibus litteris apposui sigilli mei testimonium et munimen. Et ego Yolandis, uxor prefati Hueti, ut omnia et singula supradicta robur similiter firmitatis obtineant, quia proprium sigillum non habeo, sigilla venerabilium virorum prioris de Flavigniaco, Eduensis diocesis et archipresbiteri ejusdem loci, una cum sigillo karissimi viri mei prefati Hueti, presentibus duxi apponi in hujus rei testimonium et munimen. Datum, anno Domini Mº CCº Lº sexto, mense februarii.